5-10 päeva vanuselt peale ühte, kahte mõneminutilist orienteerumislendu lähevad mesilasemad  paarumislennule. Paarumine ei toimu suvalises kohas õhus, vaid reeglina nn leskede kogunemisaladel (inglise keeles drone congregation area),edaspidi paarumisala, mille diameeter on umbes 100 m ja kõrgus maapinnast 15-60 m. Leskede tavaline lennukõrgus on kuni 20 m. Paarumisala asub enamasti tugevate tuulte eest kaitstud kohas, kus ei ole kõrgeid puid, hooneid ja see jääb samaks aastateks: selles kohas on midagi, mis leskesid ligi meelitab. Paarumisalal võib olla tuhandeid leski ümbruskonna mesilasperedest  mesilasemasid ootamas. On hinnatud, et paarumisala moodustumiseks on vajalik vähemalt 1000 leske. Mesila lennuraadiuses võib olla palju paarumisalasid. Arvatakse, et lesed eelistavad tarule lähemaid paarumisalasid ja mesilasemad vastupidi tarule kaugemaid. See tagab suguluspaarumise vältimise.  Uuringud on näidanud, et keskmine vahemaa ema tarust ema paarumisalani on 2 km, max 5 km. Ema paarumislend kestab 10 kuni 30 minutit, mille jooksul ta paarub 7-18 lesega. Kui ta selle ajaga ei kogu vajalikku  kogust spermat, siis peab ta veel paarumislennule minema.  Ekslikult arvatakse, et kollased lesed on aktiivsemad kui tumedad. Tegelikult on asi selles, et kollast värvi määrav geen on dominantne.  Pika jutu kokkuvõte on: kui mesila (grupi) ümbruskonnas on teisi mesilaid suguküpsete leskedega (vanemad kui 16 päeva), siis mesilasemad paaruvad suure tõenäosusega võõraste leskedega.